Zagreb, 21. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Predraga Rukavine, zamjenika općinskog načelnika Općine Povljana,** pokrenutom odlukom Povjerenstva broj: 711-I-180-P-64-15/18-02-10 od 5. ožujka 2015.g., na 2. sjednici održanoj 21. ožujka 2018.g. donosi sljedeću

**ODLUKU**

1. **Propustom dužnosnika Predraga Rukavine, zamjenika općinskog načelnika Općine Povljana, da u roku od 30 dana od dana prestanka obnašanja navedene dužnosti u mandatu 2009. – 2013.g. i početka obnašanja iste dužnosti u mandatu 2013. – 2017.g. ispuni obvezu podnošenja ispravno i potpuno popunjenog obrasca izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 13. ožujka 2014.g., dužnosnik je počinio povredu članka 10. u vezi s člankom 8. i 9. ZSSI-a.**
2. **Za povredu ZSSI-a opisanu pod točkom I. izreke ove odluke, dužnosniku Predragu Rukavini izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće, u ukupnom iznosu od 2.000,00 kn, koja će trajati četiri mjeseca te će se izvršiti tijekom četiri uzastopna mjesečna obroka, svaki u pojedinačnom iznosu od 500,00 kn.**
3. **Nalaže se dužnosniku Predragu Rukavini da u roku od 15 dana od dana primitka ove odluke ispuni i dostavi Povjerenstvu pravilno i potpuno ispunjeni obrazac izvješća o imovinskom stanju dužnosnika za prestanak obnašanja navedene dužnosti u mandatu 2009. – 2013.g. i početak obnašanja iste dužnosti u mandatu 2013. – 2017.g., a u protivnom će Povjerenstvo protiv dužnosnika pokrenuti novi postupak zbog povrede članka 8. i 9. ZSSI-a.**

Obrazloženje

Povjerenstvo je na 87. sjednici održanoj 5. ožujka 2015.g. pokrenulo postupak za odlučivanje o sukobu interesa protiv dužnosnika Predraga rukavine, zamjenika općinskog načelnika Općine Povljana, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku podnese ispravno i potpuno ispunjeni obrazac izvješća o imovinskom stanju dužnosnikapovodomprestanka obnašanja dužnosti u mandatu 2009. – 2013.g. i stupanja na istu dužnost u mandatu 2013. – 2017.g.

Odlukom o pokretanju postupka dužnosnik Predrag Rukavina pozvan je da u roku od 15 dana od primitka odluke dostavi Povjerenstvu očitovanje na razloge pokretanja postupka i na ostale navode iz obrazloženja odluke te da Povjerenstvu podnese potpuno i pravilno ispunjen obrazac izvješća o imovinskom stanju dužnosnika.

Dužnosnik je zaprimio odluku Povjerenstva o pokretanju postupka dana 3. veljače 2018.g., te na istu nije podnio pisano očitovanje, niti je podnio potpuno i pravilno ispunjen obrazac izvješća o imovinskom stanju dužnosnika.

Uvidom u Registar dužnosnika koji ustrojava i vodi Povjerenstvo utvrđeno je da je Predrag Rukavina obnašao dužnost zamjenika općinskog načelnika Općine Povljana od 1. lipnja 2009. – 23.svibnja 2013.g., od 24. svibnja 2013. – 23. svibnja 2017.g. te da istu dužnost obnaša od. 24. svibnja 2017.g.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Predrag Rukavina, povodom obnašanja dužnosti zamjenika općinskog načelnika Općine Povljana, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini. Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Uvidom u službenu evidenciju Povjerenstva utvrđeno je kako dužnosnik Predrag Rukavina nije u roku od 30 dana po prestanku obnašanja dužnosti zamjenika općinskog načelnika Općine Povljana u mandatu 2009. – 2013.g. i stupanju na istu dužnost u mandatu 2013.g. – 2017.g. podnio pravilno i potpuno ispunjeni obrazac izvješća o imovinskom stanju dužnosnika. Sukladno članku 10. stavku 1. ZSSI-a, Povjerenstvo je zaključkom broj: 711-I-1276-PD/13 od 30. listopada 2013.g. pozvalo dužnosnika Predraga Rukavinu da ispuni i podnese Povjerenstvu ispravno i potpuno ispunjeni obrazac izvješća o imovinskom stanju dužnosnika u roku od 15 dana od dana primitka toga zaključka.

Postupajući po zaključku Povjerenstva, dužnosnik je 15. studenog 2013.g. dostavio izvješće o imovinskom stanju dužnosnika. U provedenoj prethodnoj (administrativnoj) provjeri podataka, Povjerenstvo je utvrdilo da dužnosnik Predrag Rukavina nije pravilno i potpuno ispunio obrazac izvješća o imovinskom stanju dužnosnika. U uvodnom dijelu podataka, nije naveo datum ispunjavanja obrasca izvješća i svoj MBG, u dijelu podataka pod brojem I. – podatci o dužnosniku, dužnosnik nije naveo OIB-e malodobne djece, u dijelu podataka pod brojem III. – drugi poslovi dužnosnika, pod točkom a) – poslovi koje je dužnosnik obavljao ili obavlja, dužnosnik je obvezan navesti poslove koje je obavljao ili obavlja, a na temelju kojih je stekao dohodak, upisan u dio izvješća pod brojem IV. – podatci o imovini, pod točkom 8. – drugi primitci prema vrstama dohotka na godišnjoj razini, a u dijelu podataka pod brojem IV. – podatci o imovini, pod točkom 10. – obveze dužnosnika, dužnosnik nije naveo ime ili naziv vjerovnika za osobnu kreditnu obvezu.

Povjerenstvo je stoga dužnosnika zaključkom broj 711-I-1551-PD/13 od 29. studenog 2013.g. pozvalo da u roku od 15 dana od dana primitka istog ispuni i dostavi Povjerenstvu ispravno i potpuno ispunjeni obrazac izvješća o imovinskom stanju.

Postupajući po zaključku Povjerenstva, dužnosnik je 23. prosinca 2013.g. dostavio izvješće o imovinskom stanju dužnosnika. U provedenoj prethodnoj (administrativnoj) provjeri podataka, Povjerenstvo je utvrdilo da dužnosnik Predrag Rukavina nije pravilno i potpuno ispunio navedeni obrazac izvješća o imovinskom stanju dužnosnika. U dijelu podataka pod brojem I. – podatci o dužnosniku, dužnosnik nije naveo točan datum početka mandata 2009.g., a u dijelu podataka pod brojem IV. – podatci o imovini, podatke upisane pod točkom 8. – drugi primitci prema vrstama dohotka na godišnjoj razini, dužnosnik je bio obvezan upisati pod točkom 6. – iznos plaće dužnosnika na godišnjoj razini, odnosno pod navedenom točkom bio je obvezan upisati zbroj mjesečnih plaća na godišnjoj razini, u bruto i neto iznosu, stečenih na poslovima u poslovnom subjektu INA d.o.o.

 Povjerenstvo je stoga dužnosnika zaključkom broj 711-I-456-IK-315/14-01-10 od 18. veljače 2014.g. pozvalo da u roku od 15 dana od dana primitka ispuni i dostavi Povjerenstvu ispravno i potpuno ispunjeni obrazac izvješća o imovinskom stanju. Navedeni zaključak dužnosnik je zaprimio 26. veljače 2014.g. S obzirom da dužnosnik Predrag Rukavina u danom roku od 15 dana od dana primitka gore navedenog zaključka, odnosno do 13. ožujka 2014.g. nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Povjerenstvo je u provedenom postupku nedvojbeno utvrdilo kako dužnosnik Predrag Rukavina nije ispunio obvezu podnošenja ispravno i potpuno ispunjenog obrasca izvješća o imovinskom stanju dužnosnika u roku od 30 dana od dana prestanka obnašanja navedene dužnosti u mandatu 2009. – 2013.g. i početka obnašanja iste dužnosti u mandatu 2013. – 2017.g., koju obvezu dužnosnik Predrag Rukavina nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao dana 13. ožujka 2014.g., čime je počinio povredu članka 10. ZSSI-a, u vezi članka 8. I 9. ZSSI-a.

Člankom 42. ZSSI-a propisano je da za povredu odredbi ZSSI-a Povjerenstvo osobama iz članka 3. ZSSI-a može izreći sljedeće sankcije: opomena, 2. obustava isplate dijela neto mjesečne plaće, 3. javno objavljivanje odluke Povjerenstva.

Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz stavka 1. točke 2. i 3. ovog članka.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a. Uzimajući u obzir činjenicu da je dužnosnik izvješće o imovinskom stanju, premda nepravilno i nepotpuno ispunjeno, ipak dostavio Povjerenstvu, sadržaj dijela Izvješća o imovinskom stanju koji je nepravilno i nepotpuno ispunjen te dužnost koju dužnosnik obnaša, Povjerenstvo smatra primjerenim dužnosniku izreći minimalni propisani iznos sankcije obustave dijela neto mjesečne plaće od 2.000,00 kn.

Člankom 44. stavkom 2. ZSSI-a propisano je da sankcija obustave isplate dijela neto mjesečne plaće dužnosnika ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće dužnosnika. U izvješću o imovinskom stanju koje je dužnosnik podnio 11. rujna 2017.g. povodom ponovnog izbora na istu dužnost, dužnosnik je naveo da dužnost obnaša profesionalno te da za istu prima plaću u neto iznosu od 6.500,00 kn.

 U skladu s gore navedenim, nalaže se dužnosniku Predragu Rukavini da u roku od 15 dana od dana primitka ove odluke ispuni i dostavi Povjerenstvu pravilno i potpuno ispunjeni obrazac izvješća o imovinskom stanju dužnosnika, a u protivnom će Povjerenstvo protiv dužnosnika pokrenuti novi postupak zbog povrede članka 8. i 9. ZSSI-a.

 Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Predrag Rukavina, elektroničkom dostavom
2. Objava na internetskoj stranici Povjerenstva
3. Pismohrana